**FCPF Karbonfondet: Svikter Verdensbanken regnskogen?**

Karbonfondet, som er en del av Verdensbankens «Forest Carbon Partnership Facility» (FCPF) er et av de største initiativene for å betale for reduserte klimagassutslipp fra avskoging i utviklingsland (REDD+). Karbonfondets regelverk setter presedens for hvordan tiltak mot avskoging skal implementeres i mange utviklingsland, og initiativet er en stor mottaker av norsk finansiering til regnskogsbevaring.

To nye rapporter fra Environmental Investigation Agency (EIA) og Rights and Resources Initiative (RRI) gir imidlertid FCPFs Karbonfond kraftig kritikk. Rapportene avdekker at de fleste prosjektforslagene (såkalte ER submissions) som utviklingsland har sendt inn til Karbonfondet til nå

* Ikke inneholder gode nok planer for å ta tak i de bakenforliggende årsakene til avskoging, eller oppnå troverdige reduksjoner i klimagassutslipp
* Ikke beskytter eller styrker rettighetene til folkegrupper som bor i skogen, eller deres mulighet til å delta i relevante beslutningsprosesser
* Ikke har utviklet systemer for å dele inntektene fra prosjektene rettferdig
* Ikke viser at nødvendige forbedringer i styresett er gjennomført eller planlagt

Rapportene viser også at flere land ikke har gjennomført nødvendige forberedende reformer for å kunne implementere tiltakene som skal støttes av Karbonfondet (såkalt «readiness») og at urfolks- og sivilsamfunnsorganisasjoner ikke har blitt tilstrekkelig involvert i arbeidet. Flere av punktene i rapportene fra EIA og RRI støttes også av en offisiell, uavhengig evaluering av FCPF, som foreløpig bare foreligger som et utkast.

Dersom Karbonfondet skal kunne gi resultater i form av skogbevaring og reduserte klimagassutslipp, anbefaler EIA, RRI og Regnskogfondet deltakerlandene å sørge for følgende forbedringer:

1. FCPF må støtte implementering av tiltak som kan redusere avskogingen i perioden mellom «readiness» og betaling for målbare utslippsreduksjoner. (Dette er den viktigste perioden for å sikre reelle resultater, men den faller i dag mellom to stoler i FCPF-systemet, og mange land får derfor ikke den hjelpen de trenger.)
2. Det må stilles krav om at landrettigheter må være ferdig utredet, i tråd med karbonfondets eget regelverk, og troverdige planer for å forbedre rettighetssituasjonen på plass før prosjekter godkjennes.
3. Det må stilles krav om grundige analyser av de bakenforliggende årsakene til avskoging, og sikres samsvar mellom disse årsakene og tiltakene som skal støttes.
4. Urfolk og lokalsamfunn må være de viktigste mottakerne av fordeler i prosjektene som skal støttes, og det må stilles krav om planer for rettferdig deling av inntekter.
5. Mottakerlandene må kunne demonstrere effektiv overholdelse av relevante lover og regler, inkludert tiltak mot ulovligheter og korrupsjon, og for økt åpenhet i tildeling av konsesjoner osv. før prosjekter kan godkjennes.
6. Prosessen for å behandle og godkjenne prosjekter må legges om for å sikre at alle land viser framgang i styresett, implementering og oppfølging av FN-reglene om REDD+, før prosjekter vurderes for støtte.

Norge har bidratt med 1,5 milliarder kroner til FCPFs Karbonfond. Regnskogfondet mener ytterligere bidrag bør stoppes fram til det blir klart om fondet kan levere bedre resultater.